黄君任景伊西上
作者：王邁
朝代：宋

paragraphs: 杞梓非凡材，騏騄非凡馬。
樸樕不入公輸門，賞駿豈無伯樂者。
龍泉真寶劍，焦尾亦名琴。
張華有眼識紫氣，子期解聽流水音。
凡物時爲之否泰，橫寶在道衆所愛。
十年讀書得一友，送之西征吾意快。
梅花馨，雪花明，仙霞直上逼雲津。
別君不作兒女語，萬卷詩書早致身。
柳綿飛，榆莢舞，軟紅塵中花如雨。
逢君一笑上青樓，破費黄金買金縷。
那時君已在瀛洲，而我正爲京華游。
便教後舉入黄甲，早是輸君此一籌。